বছরসাতেক আগের সেই অভিজ্ঞতার কথা সম্প্রতি সংবাদমাধ্যমকে জানিয়েছেন মুম্বইয়ের মনদীপ কৌর সাঁধু। বিক্রমের বিরুদ্ধে আমেরিকার আদালতেও বয়ান দিয়েছেন তিনি।
মুম্বইয়ে তিন বছর ধরে একটি যোগপ্রশিক্ষণ কেন্দ্র চালান ‘হট যোগ’ শিক্ষিকা বছর তিরিশের সাঁধু। তিনি জানিয়েছেন, স্বামীর মৃত্যুর পর ২০০৯ সালে ১০ লক্ষ টাকা দিয়ে বিক্রমের যোগ প্রশিক্ষণকেন্দ্রে ভর্তি হন। সাঁধুর কথায়, ‘‘একাকীত্ব কাটাতে ভাইয়ের পরামর্শে লাস ভেগাসে বিক্রমের সঙ্গে দেখা করি। প্রথমদিনই বিক্রম জানতে চায়, আমি ‘বডি ম্যাসাজ’ জানি কি না। তখন হরিয়ানায় ম্যাসাজের প্রশিক্ষণ নেওয়ার কথা জানিয়েছিলাম। এরপর আমাকে নিজের অফিসে ডেকে পাঠায় বিক্রম। আমাকে দিয়ে ‘বডি ম্যাসাজ’ করায়। তখন বিক্রম অন্তর্বাস পরেছিল।’’
বিক্রমের সংস্থায় সাধারণ যোগ প্রশিক্ষণের সঙ্গেই শেখানো হতো ৪০ ডিগ্রি সেলসিয়াস উষ্ণতায় বিশেষ ‘হট যোগ’। ওই ক্লাসে খোলামেলা পোশাক পরাই ছিল রীতি। বিক্রমের পরনে থাকত অন্তর্বাস। যদিও শিক্ষার্থীদের কথায়, ‘‘শুধু ওই ক্লাসেই নয়, প্রশিক্ষণ চলাকালীন অন্যান্য সময়ও যোগগুরু অন্তর্বাস পরেই থাকতেন।’’ সাঁধু তো বটেই, একাধিক শিক্ষার্থীর অভিযোগ, ‘হট যোগে’র বিশেষ ক্লাসেই বিক্রমের যৌন হেনস্থার শিকার হতেন তাঁরা। গভীর রাত পর্যন্ত জেগে সিনেমা দেখতে বাধ্য করা হতো। তখন পালা করে ছাত্রীদের ডাক পড়ত বিক্রমের ঘরে।
একদিন রাত ২টো নাগাদ সাঁধুকেও ডাকা হয়। সাঁধু বলেন, ‘‘সে রাতে আমাকে ডেকে বিক্রম নিজের গোপনাঙ্গে ম্যাসাজ করতে বলেছিল। কোনওমতে ঘর থেকে বেরিয়ে আসি। পরদিন ক্লাসে বিক্রম জানতে চায়, আমি ঠিক আছি কি না। তার কাছ থেকে এমন ব্যবহার আশা করিনি বলেই আমি জানিয়েছিলাম।’’ এরপর প্রশিক্ষণ ছেড়ে দেওয়ার সিদ্ধান্ত নেন সাঁধু। বিক্রমের ভাইঝি মানালিকে (ইনিও সংস্থার অন্যতম কর্ত্রী) বিষয়টি জানিয়ে কোর্স ফি’র পুরো টাকা ফেরত চান। কিন্তু মানালি তাঁকে বিষয়টি স্বাভাবিকভাবে নেওয়ার পরামর্শ দেন। এরপর থেকে বিক্রমের পরিবারের লোকজন প্রতি রাতে সাঁধুকে ম্যাসাজের জন্য ডাকতেন। একসময় সাঁধুর নামে ‘সমকামী’ তকমাও এঁটে দেওয়া হয়। ভয়ে সেসময় মুখ না খুললেও সম্প্রতি নিজের অভিজ্ঞতার কথা বিক্রমের বিরুদ্ধে অন্য একজনের করা মামলার বয়ানে জানান সাঁধু। তাঁর মতো ৭০ জন মহিলার বয়ানের ভিত্তিতে আমেরিকার একটি আদালত বিক্রমকে ন’লক্ষ ২৪ হাজার ৫০০ ডলার জরিমানা করেছে। ২০১০ সালে মুম্বই চলে আসেন সাঁধু।